დახაუს საკონცენტრაციო ბანაკი
დახაუს საკონცენტრაციო ბანაკი — პირველი საკონცენტრაციო ბანაკი ფაშისტურ გერმანიაში, ქალაქ დახაუს გარეუბანში. შეიქმნა 1933 წლის მარტში. ბანაკის არსებობის მანძილზე აქ იყო 250 ათასი პატიმარი 24 ქვეყნიდან. ბანაკში აწამეს ან მოკლეს 70 ათასი კაცი, 140 ათასი კაცი სხვა ბანაკებში გადაიყვანეს, განთავისუფლებას მხოლოდ 30 ათასი კაცი მოესწრო. დახაუში ადამიანებზე ატარებდნენ დანაშაულებრივ „სამედიცინო ცდებს“. 1945 წლის 28 აპრილს ამერიკის ჯარების მოსვლამდე ერთი დღით ადრე, დახაუს ტყვეთა ფარულმა ორგანიზაციამ, რომელსაც ინტერნაციონალური კომიტეტი ხელმძღვანელობდა, მოაწყო აჯანყება და ჩაშალა ცოცხალ დარჩენილ პატიმართა მოსპობის გეგმა. 1960 წელს დახაუში გაიხსნა ბანაკში წამებულთა და დახოცილთა ძეგლი.